Babelscape/SREDFM huggingface dataset:
Toyota

Η Toyota Motor Corporation (ιαπωνικά: トヨタ自動車株式会社) είναι ιαπωνική αυτοκινητοβιομηχανία που εδρεύει στην πόλη Τογιότα, στο Αϊτσί της Ιαπωνίας. Το 2016 η πολυεθνική εταιρεία διέθετε 346.219 εργαζόμενους σε όλο τον κόσμο και την άνοιξη του 2019 έφτασε τους 370.870 εργαζόμενους. Επίσης, από το Μάρτιο του 2013 είναι η δέκατη τρίτη μεγαλύτερη εταιρεία στον κόσμο με βάση τα έσοδα. Τον Ιούλιο του 2012, η εταιρεία ανέφερε ότι παρήγαγε το 20.000.000-ό της όχημα. Από τον Νοέμβριο του 2013, είναι επίσης η μεγαλύτερη εταιρεία στην Ιαπωνία από την κεφαλαιοποίηση της αγοράς, καθώς και από τα έσοδα.

Η εταιρεία ιδρύθηκε από τον Τογιόντα Κιιχίρο (Toyoda Kiichiro) το 1937, ως υποπροϊόν από την εταιρεία του πατέρα του, για τη δημιουργία αυτοκινήτων, Toyota Industries. Τρία χρόνια νωρίτερα, το 1934, ενώ ήταν ακόμα τμήμα της Toyota Industries, δημιούργησε το πρώτο της προϊόν, τον κινητήρα Type A, και το 1936 το πρώτο της επιβατικό αυτοκίνητο, το Toyota AA. Η Toyota Motor Corporation έχει στην κατοχή της, τις εξής εταιρείες του ομίλου: Toyota, Lexus, Daihatsu και Hino Motors. Το 2008, η ετήσια παραγωγή και οι ετήσιες πωλήσεις πωλήσεις του Ομίλου της Toyota ξεπέρασαν για πρώτη φορά αυτές του Ομίλου της General Motors, κάνοντας την Toyota το νούμερο ένα στον κόσμο!
Lexus LFA

Το Lexus LFA ήταν ένα διθέσιο σπορ υπεραυτοκίνητο (supercar) της ιαπωνικής αυτοκινητοβιομηχανίας Lexus, που είναι η πολυτελής θυγατρική της Toyota. Η παραγωγή του αυτοκινήτου διήρκεσε από τον Δεκέμβριο του 2010 έως τον Δεκέμβριο του 2012, κατασκευάστηκε σε μόλις 500 αντίτυπα και υπήρξε το δεύτερο, χρονολογικά, αυτοκίνητο της Lexus στην κατηγορία των μοντέλων υψηλών επιδόσεων, μετά το IS-F.

Μετά την έναρξη της εξέλιξης του σχετικού πρότζεκτ το έτος 2000, με την κωδική ονομασία «P280», το πρώτο LF-A πρωτότυπο έκανε πρεμιέρα το 2005, ενώ το 2007 ακολούθησε μια δεύτερη LF-A με πιο πλήρες εσωτερικό και εξωτερικό. Η τρίτη έκδοση του LF-A, ένα μοντέλο roadster, έκανε πρεμιέρα το 2008. Το μοντέλο παραγωγής παρουσιάστηκε στο Σαλόνι Αυτοκινήτου του Τόκιο τον Οκτώβριο του 2009.

Η έκδοση παραγωγής του Lexus LFA φέρει έναν χειροποίητο V10 κινητήρα βενζίνης, κυβισμού 4.8 λίτρων και απόδοσης 560 ίππων. Το LFA μπήκε στην παραγωγή στα τέλη του 2010, με βασική τιμή στα $375.000 στις ΗΠΑ με την τότε ισοτιμία. Μια παραλλαγή έκανε το ντεμπούτο της το 2012, με βασική τιμή των $445.000 δολαρίων, καθιστώντας το ένα από τα πιο ακριβά Ιαπωνικά αυτοκίνητα δρόμου που κατασκευάστηκαν ποτέ. H παραγωγή ολοκληρώθηκε τον Δεκέμβριο του 2012, με 500 συνολικά αντίτυπα, ενώ η τελική έκδοση ήταν ένα μοντέλο με το Πακέτο Nürburgring.
Good Friendly Violent Fun

Το Good Friendly Violent Fun είναι ζωντανά ηχογραφημένο άλμπουμ του αμερικάνικου thrash metal συγκροτήματος Exodus, το οποίο κυκλοφόρησε μέσω της δισκογραφικής εταιρείας "Combat Records" το 1991. Επανεκδόθηκε από την "Century Media" το 1999, ενώ η "Floga Records" του εξέδωσε σε μορφή βινυλίου, τον Ιανουάριο του 2011 στον περιορισμένο αριθμό των 500 αντιτύπων.

Η ηχογράφηση του πραγματοποιήθηκε στο Fillmore του Σαν Φρανσίσκο στις 14 Ιουλίου 1989 κατά την περιοδεία για την προώθηση του άλμπουμ "Fabulous Disaster", μέσω των Westwood One. Η μίξη του ήχου έγινε στο "Soma Sync Studio" του Σαν Φρανσίσκο.
Σπίθας

right|200 px|thumb|Εξώφυλλο τεύχους του "Μικρού Ήρωος", με πρωταγωνιστή το ΣπίθαΟ Σπίθας είναι χαρακτήρας του ελληνικού περιπετειώδους αναγνώσματος Μικρός Ήρως (κάποτε και Κόμικς), ο οποίος επινοήθηκε από τον εκδότη και σεναριογράφο Στέλιο Ανεμοδουρά και μεταφέρθηκε στο χαρτί από τον εικονογράφο Βύρωνα Απτόσογλου, στα 1953. Πρόκειται για έναν έφηβο με μικρή διανοητική καθυστέρηση, τον απόλυτα αφοσιωμένο φίλο του Γιώργου Θαλάσση στον αγώνα τους κατά τη διάρκεια της Κατοχής, εναντίον των Γερμανών, Ιταλών και Βουλγάρων κατακτητών. Μαζί με την Κατερίνα, συνιστούν μια ακαταμάχητη τριάδα ηρώων.

Ο Σπίθας είναι σωματώδης και απεικονίζεται ως αστεία καρικατούρα με χαρακτηριστικά μεγάλη στρογγυλή μύτη και μεγάλα μάτια, ενώ είναι και ελαφρά τραυλός. Η περιορισμένη αντίληψη των πραγμάτων γύρω του, του επιτρέπει να εμφανίζει άγνοια κινδύνου και να υπομένει στωικά διάφορες αντιξοότητες, μαρτύρια των βασανιστών του, προκειμένου να κατανικήσει τη μεγάλη πείνα που τον διακατέχει στη σκλαβωμένη Αθήνα των ετών 1941-1944. Το "αιώνια πεινασμένο παιδί" είναι μια αγαθή δύναμη, που η συμπεριφορά του, μέσω των κειμένων του Ανεμοδουρά και των σχεδίων του Απτόσογλου εμπνέουν στο νεαρό αναγνώστη τις αρχές της αυτοθυσίας, του αλτρουισμού, της πίστης στο στόχο και της αλληλεγγύης. Η έκφραση "Μανούλα μου ..." που προηγείται κάθε του φράσης, χρησιμοποιείται εύστοχα για να αποδώσει την έκπληξή του όταν αντιμετωπίζει απρόοπτες καταστάσεις, υποδηλώνοντας μια άδολη, αγνή και αφελή παιδικότητα.

Ο Σπίθας εντάσσεται στο πλαίσιο των δευτεραγωνιστών που βοηθούν το βασικό ήρωα για την ολοκλήρωση του έργου του, αλλά και χαρίζουν τον απαιτούμενο ανάλαφρο τόνο στην ιστορία, ώστε να επέρχεται ισορροπία με το δραματικό στοιχείο, που συνυπάρχει έντονα.
Λιβάδια Λάρνακας

Τα Λιβάδια Λάρνακας (ή ο Δήμος Λιβαδιών) είναι δήμος της επαρχίας Λάρνακας στην Κύπρο. Αποτελεί ένα από τους έξι δήμους της επαρχίας Λάρνακας.
Τέμενος Ατίκ Βαλιντέ

Το Τέμενος Ατίκ Βαλιντέ (τούρκικα: Atik Valide Camii ή Eski Valide Camii) είναι ένα οθωμανικό τέμενος σε έναν λόφο στο Ουσκουντάρ, στην Κωνσταντινούπολη.
Γιοχάννες φον Ντεβάλλ

Ο Γιοχάννες φον Ντεβάλλ (γερμ. "Johannes von Dewall", γεννημένος ως Άουγκουστ Κίνε, γερμ. "August Kühne", 1829 - 1883) υπήρξε Πρώσος αξιωματικός και συγγραφέας.
Σαβιέ Μπετέλ

-->
Ο Σαβιέ Μπετέλ (Xavier Bettel, γενν. στις 3 Μαρτίου 1973), είναι Λουξεμβουργιανός δικηγόρος και πολιτικός, πρωθυπουργός του Λουξεμβούργου από τον Δεκέμβριο του 2013. Νωρίτερα υπηρέτησε ως Δήμαρχος της Πόλης του Λουξεμβούργου και βουλευτής με το Δημοκρατικό Κόμμα.
Είναι ο πρώτος ανοικτά ομοφυλόφιλος πρωθυπουργός του Λουξεμβούργου και ο τρίτος αρχηγός κυβέρνησης στην Ευρώπη με αυτόν το σεξουαλικό προσανατολισμό, μετά την πρωθυπουργό της Ισλανδίας Γιόχανα Σιγκουρδαντότιρ και το Βέλγο πρώην πρωθυπουργό Έλιο Ντι Ρούπο. Είναι ο πρώτος και μοναδικός αρχηγός κράτους παγκοσμίως που είναι παντρεμένος με άντρα.
Απόστολος Λάζαρης

Ο Απόστολος Λάζαρης (5 Μαΐου 1921 - 7 Μαρτίου 2018) ήταν Έλληνας οικονομολόγος, πανεπιστημιακός και πολιτικός. Υπήρξε κορυφαίο στέλεχος του ΟΗΕ, και μεταπολιτευτικά βουλευτής και υπουργός του ΠΑΣΟΚ.
Τι Ώρα Θα Βγούμε;

Τι Ώρα Θα Βγούμε; είναι το πέμπτο ελληνικό studio album και το έβδομο studio album γενικώς από την Ελληνίδα τραγουδίστρια Έλενα Παπαρίζου, που κυκλοφόρησε στις 3 Ιουνίου 2013 στην Ελλάδα και Κύπρο από την EMI Music Greece.

Το άλμπουμ σηματοδοτεί την πρώτη κυκλοφορία του άλμπουμ της Έλενας Παπαρίζου από την EMI Greece, μετά την αποχώρηση της από την Sony Music Greece.
Κλεόβουλος Γιαννούσης

Ο Κλεόβουλος Γιαννούσης (1914-22 Νοεμβρίου 2000) ήταν Έλληνας δικηγόρος και πολιτικός. Διετέλεσε βουλευτής επί μακρόν στην εκλογική περιφέρεια Τρικάλων και υφυπουργός Γεωργίας στην κυβέρνηση του Κωνσταντίνου Καραμανλή από το 1974 ως το 1976.
Στάδιο Αμπασιγίν

Το Στάδιο Αμπασιγίν (αραβικά: ملعب العباسيين, κυριολεκτικά: "Στάδιο των Αββασιδών") είναι γήπεδο στη Δαμασκό της Συρίας, που συνήθως χρησιμοποιείται για ποδοσφαιρικούς αγώνες και είναι έδρα της εθνικής Συρίας. Είναι γήπεδο πολλών χρήσεων με θέσεις για τους θεατές. Είναι και έδρα των ομάδων του Συριακού Πρωταθλήματος Αλ-Ουάχντα, Αλ-Ζές και Αλ-Μαζντ. Το γήπεδο που χτίστηκε το 1976, χωρά μέχρι και 30.000 θεατές και είναι το 4ο μεγαλύτερο γήπεδο της Συρίας.
Πετροχώρι Αχαΐας

:"Για οικισμούς με ίδιο όνομα στην Ελλάδα, δείτε: Πετροχώρι".

Το Πετροχώρι Αχαΐας είναι χωριό της Αχαΐας στην Ελλάδα. Βρίσκεται στο Δήμο Δυτικής Αχαΐας, 6 χλμ. νότια της Κάτω Αχαΐας και 25 χλμ. νοτιοανατολικά της Πάτρας. Τα πλησιέστερα χωριά είναι η Άνω Αχαΐα στα βορειοανατολικά και το Ελαιοχώρι προς τα ανατολικά.

Ο πληθυσμός του Πετροχωρίου το 2001 ήταν 443 για το χωριό και 1.072 για την δημοτική κοινότητα, η οποία αποτελείται από τα χωριά Πετροχώρι, Καρυά, Λαμπραίικα, Λογοθέτης, Βεσκουκαίικα, Βυθούλκας και Ζαμπετέικα. Το 2011 ο οικισμός είχε πληθυσμό 177 κατοίκους ενώ η πρώην κοινότητα 721.
Μόσαμπ Μπαλχούς

Ο Μόσαμπ Μπαλχούς (Αραβικά:مصعب بلحوس), γεννημένος στις 5 Οκτωβρίου 1983, είναι Σύριος ποδοσφαιριστής που παίζει στη θέση του τερματοφύλακα για την ομάδα της Ντόφαρ στο πρωτάθλημα του Ομάν.
Toyota Avalon

Toyota Avalon του 2013, στο Σαλόνι Αυτοκινήτου της [[Νέα Υόρκη|Νέας Υόρκης]] τον Απρίλιο του 2012.|315x315px

To Toyota Avalon είναι ένα μεγάλων διαστάσεων 4-πορτο σεντάν αυτοκίνητο που κατασκευάζεται από την ιαπωνική αυτοκινητοβιομηχανία Toyota στις Ηνωμένες Πολιτείες από τον Σεπτέμβριο του 1994 και είναι η σεντάν μπροστοκίνητη ναυαρχίδα της Toyota στις ΗΠΑ, τον Καναδά, το Πουέρτο Ρίκο και τη Μέση Ανατολή. Επίσης, παραγόταν και στην Αυστραλία από τον Απρίλιο του 2000 έως τον Ιούνιο του 2005, όπου και αντικαταστάθηκε τον Νοέμβριο του 2006 από το Toyota Aurion.
Μέριλυν Χορν

Η Μέριλυν Χορν (αγγλ. "Marilyn Horne", γεν. 1934) είναι Αμερικανίδα τραγουδίστρια της όπερας με φωνή μέτσο-σοπράνο. Θεωρείται ως η αξιολογότερη τραγουδίστρια έργων του Ροσσίνι.
Ακσαράι

Η Ακσαράι (Τουρκικά: "Aksaray", προφορά: ) είναι πόλη της Καππαδοκίας, οικονομικό και διοικητικό κέντρο της ευρύτερης περιοχής και πρωτεύουσα της Επαρχίας Ακσαράι. Σύμφωνα με την απογραφή του 2009, ο πληθυσμός της επαρχίας είναι 376.907 από τους οποίους 171.423 ζουν στην πόλη Ακσαράι. Η περιφέρεια καλύπτει έκταση 4.589 τ.χλμ, και το μέσο υψόμετρο είναι 980 μέτρα με υψηλότερο σημείο του όρος Χασάν με 3.253 μέτρα.
Τζον Σιταράς

Ο Τζον Σιταράς (Αγγλικά: "John Sitaras") είναι Ελληνοαμερικάνος επαγγελματίας γυμναστής, ο δημιουργός της "Μεθόδου Σιταρά" ("Sitaras Method") και ο ιδρυτής του "Sitaras Fitness" στην πόλη της Νέας Υόρκης. Η μέθοδος που ανέπτυξε προϋποθέτει ένα αρχικό ολοκληρωμένο σύστημα αξιολόγησης παρόμοιο με μία γενική ιατρική εξέταση, έτσι ώστε να σχεδιαστούν εξατομικευμένες ρουτίνες σύμφωνα με τη γενετική ικανότητα, τη φυσική κατάσταση, την υγεία και τους στόχους του κάθε μαθητή ξεχωριστά. Η αξιολόγηση επαναλαμβάνεται σε τακτά χρονικά διαστήματα ταυτόχρονα με την πρόοδο των μαθητών, έτσι ώστε να επανεκτιμώνται οι ρουτίνες και να παρακολουθούνται οι σωματικές αλλαγές. Είναι ο προσωπικός γυμναστής πολλών διάσημων προσωπικοτήτων από διάφορους κλάδους, όπως για παράδειγμα ο μεγιστάνας Τζωρτζ Σόρος, ο οικονομολόγος και πρώην Πρόεδρος της Ομοσπονδιακής Κεντρικής Τράπεζας της Αμερικής Πωλ Βόλκερ, ο πρώην Διευθύνων Σύμβουλος της General Electric, ο Τζακ Γουέλς, ο οποίος ανάρρωσε από μυϊκή ατροφία υπό την εποπτεία του Σιταρά, το υψηλόβαθμο στέλεχος επιχειρήσεων Ντέιβιντ Γκέφεν ή ο πρωταθλητής του NASCAR, ο Τζίμι Τζόνσον, ο οποίος ήταν ο πρώτος οδηγός αγώνων που πήρε τον τίτλο του Αθλητή της Χρονιάς από το Associated Press και που έχει κερδίσει πέντε συνεχόμενα πρωταθλήματα.
Dodge Ram

Το Ram Pickup είναι ένα μεγάλο επαγγελματικό pick-up αυτοκίνητο, που κατασκευάζεται από το 1981. Αρχικά παραγόταν από την αμερικανική αυτοκινητοβιομηχανία Dodge, ως Dodge Ram, και από το λανσάρισμα της τέταρτης γενιάς του, το 2009, παράγεται με το σήμα της εταιρείας Ram Trucks, που ιδρύθηκε τότε ως μια νέα θυγατρική της Dodge, και με την ονομασία Ram Pickup. Το μοντέλο έχει διαμήκη κινητήρα εμπρός και κίνηση στους πίσω τροχούς ή στους τέσσερις τροχούς. Η πέμπτη και σημερινή γενιά του, εισήχθη τους πρώτους μήνες του 2018, ως μοντέλο της σεζόν του 2019.
Ford F-Series

Το Ford F-Series είναι μεγάλο επαγγελματικό ημιφορτηγό (pick-up) αυτοκίνητο, το οποίο κατασκευάζεται από την αμερικανική αυτοκινητοβιομηχανία Ford από το 1947 μέχρι σήμερα, σε δεκατρείς γενιές. Η πρώτη γενιά του μοντέλου μπήκε στην παραγωγή τον Νοέμβριο του 1947 και κυκλοφόρησε τον Ιανουάριο του 1948. Η 13η και σημερινή γενιά του, παράγεται από τον Νοέμβριο του 2014.

Το μοντέλο έχει διαμήκη κινητήρα εμπρός και κίνηση στους πίσω τροχούς ή στους τέσσερις τροχούς. Είναι το πρώτο σε πωλήσεις μοντέλο της Ford παγκοσμίως. Επίσης, είναι το πρώτο σε πωλήσεις μοντέλο στις ΗΠΑ από το 1981 και το πρώτο σε πωλήσεις ημιφορτηγό από το 1977, καθώς και το πρώτο σε πωλήσεις μοντέλο στον Καναδά. Η δημοφιλέστερη έκδοσή του, είναι το F-150, δηλαδή η μικρότερη, ενώ οι μεγαλύτερες εκδόσεις ονομάζονται F-250 και F-350.
Λοχαγός Μαρκ

right|200 px|thumb|Η ιστορία του Λοχαγού Μαρκ, ειδική έκδοση που αποτελεί αναδρομή στο παρελθόν του χαρακτήρα
Ο Λοχαγός Μαρκ (πρωτότυπο: "Il Comandante Mark") των "Λύκων του Οντάριο" είναι χαρακτήρας κόμικς που δημιουργήθηκε το 1965, από το ιταλικό καλλιτεχνικό στούντιο των EsseGesse και είναι ενταγμένος στο πλαίσιο ηρώων οι οποίοι μάχονται για την Ανεξαρτησία των ΗΠΑ από τους Άγγλους αποικιοκράτες, στα τέλη του 18ου αιώνα. Οι ίδιοι δημιουργοί είχαν εμπνευστεί, μια δεκαετία νωρίτερα (1954) το χαρακτήρα Μπλεκ ("Il Grande Blek Macigno"), αλλά όταν τα δικαιώματα εκείνου του ήρωα -μέσω του εκδοτικού οίκου Dardo- δόθηκαν αλλού, οι τρεις καλλιτέχνες (Pietro Sartoris, Dario Guzzon και Giovanni Sinchetto) επανήλθαν με έναν πανομοιότυπο χαρακτήρα. Στην πορεία της έκδοσης, την τριάδα των δημιουργών συμπλήρωσε η ζωγράφος Lina Buffolente.
Παύλος Κοντογιαννίδης

Ο Παύλος Κοντογιαννίδης (γενν. Βέροια, 13 Αυγούστου 1950-) είναι Έλληνας Ηθοποιός ποντιακής καταγωγής, με πολύχρονη θητεία στο Θέατρο, στην Τηλεόραση και στον Κινηματογράφο.
Σεμπιτκού

thumb|250px|Στήλη που παριστάνει τον Φαραώ Σεμπιτκού να προσφέρει στον Ώρο
Ο Σεμπιτκού ή Σαμπατκά ήταν ο τρίτος Φαραώ της 25ης δυναστείας της Αιγύπτου ή δυναστείας των Χουσιτών από το 706 π.Χ. ως το 690 π.Χ.. Ήταν γιος του Πιανκί ιδρυτή της 25ης δυναστεία της Αιγύπτου Πιανκί και διάδοχος του θείου του Σαμπακά. Το όνομα του μεταφράζεται ως "η διάρκεια είναι η ψυχή του Ρά". Το 1999 μια μεγάλη Ασσυριο - Αιγυπτιακή αρχαιολογική ομάδα ανακάλυψε την μεγάλη επιγραφή του βασιλιά της Ασσυρίας Σαργών Β΄ που χρονολογείται την περίοδο 707 π.Χ./706 π.Χ. την περίοδο που ο Σεμπιτκού διαδεχόταν τον θείο του Σαμπακά. Σύμφωνα με την επιγραφή ο Σεμπιτκού παρέδωσε από το Σουδάν στα χέρια του ίδιου του Ασσύριου βασιλιά τον επαναστάτη υποτελή βασιλιά του Ιαμαννί του Ασδώδ. Πιθανότατα να μην είχε διαδεχθεί τότε ακόμα τον θείο του και να είχε τοποθετηθεί από αυτόν κυβερνήτης της Νουβίας. Την τρίτη χρονιά της βασιλείας του επιβεβαιώνεται μια μεγάλη γιορτή που έγινε στην Αίγυπτο λόγω πλημμύρας του Νείλου. Την ίδια χρονιά απο καταρρακτώδεις βροχές, την εποχή που ήταν ακόμα κυβερνήτης της Νουβίας άνοιξε η Αίγυπτος φιλικές σχέσεις διπλωματίας με τον Σαργών Β΄.
Οι σχέσεις της χώρας του με τους Ασσύριους ήταν πολύ καλές στην αρχή της βασιλείας του μέχρι την δολοφονία του Σαργών Β΄ το 705 π.Χ., αλλά στη συνέχεια με τον γιο και διάδοχο του Σενναχειρείμ άλλαξαν δραματικά προς το χειρότερο. Σύμφωνα με μια στήλη στην Κάβα ο στρατό του βάδισε από τη Νουβία βόρεια στη Θήβα για να αντιμετωπίσει τους Ασσυρίους στη μάχη του 
Ελτέκη το 701 π.Χ.. Σύμφωνα με άλλη στήλη την ίδια χρονιά το βασίλειο του Ιούδα ζήτησε τη βοήθεια του για να αντιμετωπίσει την σχεδιαζόμενη επίθεση του Σενναχειρείμ στα Ιεροσόλυμα. Ο Σεμπιτκού έστειλε στρατό υπό την ηγεσία του μικρότερου αδελφού του 
Τιρχάκα. Η απόκρουση των Ασσυρίων με τη βοήθεια του Τιρχάκα ήταν επιτυχής, τα Ιεροσόλυμα σώθηκαν την ίδια εποχή που το βασίλειο του Ισραήλ καταστράφηκε οριστικά από τον Σεναχειρίμπ με εκτενείς αναφορές από την βίβλο και τους Έλληνες ιστορικούς που περιγράφουν με την δική τους σκοπιά εκτεταμένα το ιστορικό γεγονός. Ο Σεμπιτκού επισκεύασε τον ναό του Οσίρη στην Θήβα, πέθανε το 690 π.Χ. και τον διαδέχθηκε ο ίδιος ο μικρότερος αδελφός του Τιρχάκα.
Πρεβεζάνικα Χρονικά

thumb|250 px|Το εξώφυλλο του πρώτου τεύχους <br>των "Πρεβεζάνικων Χρονικών"
Τα Πρεβεζάνικα Χρονικά είναι περιοδική έκδοση της Δημοτικής Βιβλιοθήκης Πρέβεζας, με ιστορικό, λαογραφικό και λογοτεχνικό περιεχόμενο, τοπικού κυρίως ενδιαφέροντος. Εκδίδονται από το 1978 με ευθύνη της Συντακτικής τους Επιτροπής, η οποία φροντίζει για την ποιοτική και ποσοτική διάσταση της καταχωρούμενης ύλης. Σημαντική τομή στην πορεία του περιοδικού ήταν το έτος 1990, όταν η Συντακτική του Επιτροπή προσπάθησε και κατάφερε να πάρουν τα "Πρεβεζάνικα Χρονικά" μία περισσότερο επιστημονική μορφή, με τη δημοσίευση εκτεταμένων ποιοτικών εργασιών.
Blue Cheer

Οι Blue Cheer ήταν αμερικάνικο ροκ συγκρότημα, το οποίο δημιουργήθηκε το 1967 στο Σαν Φρανσίσκο. Θεωρείται ένα από τα πιο επιδραστικά συγκροτήματα για τη μετέπειτα χέβι μέταλ μουσική σκηνή.
Τάσος Πεζιρκιανίδης

Ο Τάσος Πεζιρκιανίδης (28 Απριλίου 1952 - 4 Μαΐου 2019) ήταν Έλληνας ηθοποιός ποντιακής καταγωγής, με πολύχρονη θητεία στο Θέατρο, την Τηλεόραση και το σινεμά.
Δημοτική Βιβλιοθήκη Πρέβεζας

Η Δημοτική Βιβλιοθήκη Πρέβεζας "Γυμνασιάρχης Χρήστος Κοντός" ιδρύθηκε με την υπ' αριθμόν 203/21.9.1966 απόφαση του Δημοτικού Συμβουλίου της Πρέβεζας και την έκδοση σχετικού Βασιλικού Διατάγματος με το καταστατικό της, το οποίο δημοσιεύθηκε στην Εφημερίδα της Κυβερνήσεως. Από τις 7.4.1964 και μέχρις της συστάσεως του νομικού προσώπου της Δημοτικής Βιβλιοθήκης, η προσωρινή διοίκηση και διαχείριση της Δημοτικής Βιβλιοθήκης είχε ανατεθεί στο Σύλλογο των Πρεβεζάνων Σπουδαστών στην Αθήνα. Μετά τη σύσταση του νομικού προσώπου, το Διοικητικό Συμβούλιο της Βιβλιοθήκης συνεδρίασε για πρώτη φορά την 12.5.1969, αλλά η ουσιαστική λειτουργία της άρχισε το 1972. Τον Απρίλιο του 1986 εγκαινιάστηκε το ανακαινισμένο κτήριο, το οποίο στεγάζει μέχρι σήμερα τη Δημοτική Βιβλιοθήκη Πρέβεζας, επί της οδού Εθνικής Αντίστασης 10, στην κεντρική αγορά της πόλης. Με την υλοποίηση του "Προγράμματος Καλλικράτης" για την Τοπική Αυτοδιοίκηση, το νομικό πρόσωπο της Δημοτικής Βιβλιοθήκης Πρέβεζας καταργήθηκε, την 29η Απριλίου 2011, και ενσωματώθηκε στο Τμήμα Πολιτισμού του Δήμου Πρέβεζας.

Η Δημοτική Βιβλιοθήκη Πρέβεζας ξεκίνησε, το 1996, την αυτοματοποίησή της με τη χρησιμοποίηση του προγράμματος ΑΒΕΚΤ του Εθνικού Κέντρου Τεκμηρίωσης (ΕΚΤ). Η βάση δεδομένων περιλαμβάνει το 80% περίπου των τεκμηρίων της Βιβλιοθήκης και είναι διαθέσιμη στο διαδίκτυο από το έτος 2006. Η Βιβλιοθήκη είναι γενική και η συλλογή της περιλαμβάνει όλες τις κατηγορίες γνώσεων, με ιδιαίτερο βάρος στη Λογοτεχνία (Ελληνική και Ξένη), Παιδική Λογοτεχνία, Ιστορία, Κοινωνικές επιστήμες, Ψυχολογία και Φιλοσοφία, Αρχαία Ελληνική Λογοτεχνία, Τέχνες, Εγκυκλοπαίδειες κ.ά. Η Δημοτική Βιβλιοθήκη διαθέτει επίσης μια σημαντική συλλογή από βιβλία που αναφέρονται στην Πρέβεζα και γενικότερα στην Ήπειρο.

Πέραν του δανεισμού βιβλίων, η Δημοτική Βιβλιοθήκη Πρέβεζας έχει αναπτύξει έντονη δραστηριότητα στον εκδοτικό τομέα, έχοντας στο ενεργητικό της πλέον των 20 τίτλων. Από το 1978, εκδίδει το περιοδικό "Πρεβεζάνικα Χρονικά", όπου φιλοξενούνται άρθρα σχετικά με την ιστορία και τον πολιτισμό της Πρέβεζας.

Στη Βιβλιοθήκη φυλλάσονται, επίσης, τα χειρόγραφα Πρακτικά του Δημοτικού Συμβουλίου της Πρέβεζας από το 1915 έως το 1985, το μεγαλύτερο μέρος των οποίων έχουν ψηφιοποιειθεί και είναι διαθέσιμα από τον ιστοχώρο της Περιφερειακής Ενότητας Πρέβεζας της Περιφέρειας Ηπείρου.
Τζώνυ Θεοδωρίδης

Ο Τζώνυ Θεοδωρίδης (γεν. Λίβανο, 1962) είναι Έλληνας ηθοποιός του θεάτρου, του σινεμά και της τηλεόρασης.
Force of Habit

Το Force of Habit είναι το πέμπτο στούντιο άλμπουμ του αμερικάνικου thrash metal συγκροτήματος Exodus, το οποίο κυκλοφόρησε μέσω της δισκογραφικής εταιρείας "Capitol Records" τον Αύγουστο του 1992. Επανεκδόθηκε στις 11 Μαρτίου 2008 από την "Caroline Distribution" με τα επιπλέον κομμάτια ""Crawl Before You Walk" και "Telepathetic".

Αυτή ήταν η τελευταία κυκλοφορία των Exodus πριν τη διάλυση τους, για να επανενωθούν για ένα χρόνο το 1997 κυκλοφορώντας το ζωντανά ηχογραφημένο "Another Lesson in Violence". Η επόμενη στούντιο κυκλοφορία του συγκροτήματος πραγματοποιήθηκε το 2004 με το άλμπουμ "Tempo of the Damned".

Στο άλμπουμ συμπεριλήφθηκαν οι διασκευές στα τραγούδια "Bitch" των Rolling Stones και "Pump it Up"" του Έλβις Κοστέλο. Η ηχογράφηση του δίσκου έγινε στα "Battery Studios" του Λονδίνου, ενώ η μίξη πραγματοποιήθηκε στο "Riversound" της Νέας Υόρκης. Επίσης, γυρίστηκε βίντεο κλιπ για το ""A Good Day to Die".

Το "Force of Habit"" έλαβε μέτριες κριτικές, με το "Allmusic" να του δίνει τρία αστέρια, το "Metal Archives" 73% και το "Ultimate Guitar" 8,7 / 10.

Από την αρχική του κυκλοφορία μέχρι τον Ιανουάριο του 2007, το "Force of Habit" είχε κάνει πωλήσεις του ύψους των 52.000 αντιτύπων στις Ηνωμένες Πολιτείες.
ΚΝ Γουαδαλαχάρα

Η ΚΝ Γουαδαλαχάρα (ισπανικά: "CD Guadalajara"), κοινώς γνωστή ως Τσίβας (Chivas), είναι μεξικανική επαγγελματική ποδοσφαιρική ομάδα με έδρα τη Γουαδαλαχάρα της πολιτείας Χαλίσκο. Η Γουαδαλαχάρα αγωνίζεται στην Λίγα ΜΧ (Liga Bancomer MX) έχοντας κατακτήσει ως τώρα 11 τίτλους, 7 Καμπεόν ντε Καμπεόνες, 1 ΙντεΛίγα, 1 Κόπα Τσάλεντζερ, 4 Κόπα Όρος ντε Οξιδέντε, και 2 Κύπελλα Μεξικού. Η Γουαδαλαχάρα αποτελεί ένα από τα δέκα ιδρυτικά μέλη της μεξικανικής Πρώτης Κατηγορίας ποδοσφαίρου και μαζί με τη μακροχρόνια αντίπαλο Κλουμπ Αμέρικα, ποτέ δεν έχει υποβιβαστεί στή δεύτερη κατηγορία. Πρόσφατα, η Γουαδαλαχάρα ήταν φιναλίστ του Κόπα Λιμπερταδόρες για το 2010, επιτυχία την οποία πρώτη είχε καταφέρει μια άλλη μεξικανική ομάδα, η Κρους Ασούλ το 2001.

Η Γουαδαλαχάρα είναι η μόνη ομάδα ποδοσφαίρου στο Μεξικό, η οποία αποτελέιται αποκλειστικά από Μεξικανούς παίκτες. Η ομάδα δίνει έμφαση συνεχώς σε γηγενείς παίκτες (cantera) και υπήρξε το εφαλτήριο πολλών διεθνώς επιτυχημένων παικτών, συμπεριλαμβανομένων μεταξύ άλλων των Χαβιέρ Ερνάντες (Τσιτσαρίτο), Κάρλος Βέλα, Ομάρ Μπράβο και Κάρλος Σαλσίδο. Τα τρία χρώματα της ομάδας (κόκκινο, λευκό και μπλε) συμβολίζουν την «Αδελφότητα, την Ενότητα και τον Αθλητισμό». Η μασκότ της ομάδας, καθώς και το ψευδώνυμό τους, είναι η κατσίκα ή τσίβα (chiva). Η Τσίβας είναι μία από τις πιο επιτυχημένες και δημοφιλείς ομάδες του Μεξικού και κατέχει το ρεκόρ του Μεξικανικού πρωταθλήματος για το μεγαλύτερο σερί στην αρχή της σεζόν, με 8 συνεχόμενες νίκες.
Heavy Metal Pioneers

Heavy Metal Pioneers είναι ο τίτλος του βίντεο του χαρντ ροκ συγκροτήματος Deep Purple, το οποίο κυκλοφόρησε το 1991 από την εταιρεία "Warner Music Vision". Δέκα χρόνια αργότερα, το 2001, κυκλοφόρησε σε μορφή DVD.

Παρουσιάζει την ιστορία του συγκροτήματος από τη δημιουργία του το 1968 μέχρι την εποχή της κυκλοφορίας του βίντεο, το 1991, όταν οι Deep Purple εμφανίζονταν με την πέμπτη γραμμή μελών τους.

Τα τραγούδια προέρχονται από τις βίντεο κυκλοφορίες ""Doing Their Thing", "California Jam", "Scandinavian Nights", "Rises Over Japan"", όπως και την εκπομπή "Playboy After Dark" του Χιου Χέφνερ.

Στις συνεντεύξεις εμφανίζεται η δεύτερη γραμμή μελών του συγκροτήματος αλλά και ο τότε τραγουδιστής τους Τζο Λιν Τέρνερ.
ΣΣ Χόμπσαϊντ

Η ΣΣ Χόμπσαϊντ ήταν μια ποδοσφαιρική ομάδα από το Χόμπσαϊντ, Λουξεμβούργο. Η ομάδα ιδρύθηκε το 1932. Χρησιμοποιούσε ως έδρα το Stade Koericherberg, χωρητικότητας 2400 θεατών. Το 2007 ενώθηκε με την FC Olympique Eischen δημιουργώντας την FC Alliance Äischdall.
ΑΣ Τρέντσιν

Η ΑΣ Τρέντσιν (σλοβακικά: "AS Trenčín", ) είναι σλοβακική ποοδσφαιρική ομάδα από την πόλη Τρέντσιν της Σλοβακίας. Συμμετέχει στο Πρωτάθλημα ποδοσφαίρου Σλοβακίας. Έδρα της ομάδας είναι το Štadión na Sihoti, χωρητικότηας 4.500 θεατών. Ιδρύθηκε το 1992.
Ντίναμπουργκ ΦΚ

Η Ντίναμπουργκ ΦΚ ήταν μια λετονική, ποδοσφαιρική ομάδα από την πόλη Ντάουγκαβπιλς. Είχε ιδρυθεί το 1996.Το 2009 ενώθηκε με τη ΦΚ Ντάουγκαβα. Έδρα της ομάδας ήταν το Ντογκάβα Στάτιουμ χωρητικότητας 3480 θεατών.
ΦΚ Βίλας Μασάλι

Η ΦΚ Βίλας Μασάλι είναι μια ποδοσφαιρική ομάδα από την πόλη Μασάλι του Αζερμπαϊτζάν. Ιδρύθηκε το 1967. Έδρα της ομάδας είναι το Στάδιο Ανατόλι Μπανισέφσκι, χωρητικότητας 7.500 θέσεων. Αγωνίζεται στην στο Ερασιτεχνικό Πρωτάθλημα Αζερμπαϊτζάν. Την σεζόν 2007-08 συμμετείχε στο Πρωτάθλημα ποδοσφαίρου Αζερμπαϊτζάν, τερματίζοντας στην 10η θέση.
ΦΚ Ντνιέπρ Μογκίλεφ

Η ΦΚ Ντνιέπρ Μογκίλεφ είναι μια λευκορωσική ποδοσφαιρική ομάδα από την πόλη Μογκιλιόφ. Συμμετέχει στο Πρωτάθλημα ποδοσφαίρου Λευκορωσίας. Έδρα της ομάδας είναι το Spartak Stadion, χωρητικότητας 11200 θεατών. Ιδρύθηκε στις 4 Ιανουαρίου 1960.
Γαρούνας

Ο Γαρούνας ή Γκαρόν (γαλλικά: "Garonne", οξιτανικά, καταλανικά και ισπανικά: "Garona") είναι ποταμός ο οποίος διαρρέει τη νοτιοδυτική Γαλλία και τη βόρεια Καταλωνία (Ισπανία). Ο Γαρούνας πηγάζει από τα Πυρηναία και εκβάλει στον ποταμόκολπο Ζιρόντ. Στην αρχή έχει βορειοδυτική κατεύθυνση, κοντά στο Μοντρεζό στρίβει βορειοανατολικά και στην Τουλούζη πάλι βορειοδυτικά, ακολουθώντας αυτή την πορεία μέχρι το Ζιρόντ, για να καταλήξει στον Βισκαϊκό κόλπο, στον Ατλαντικό ωκεανό. Στην Τουλούζη, ο Γαρούνας εκβάλλει στη Μεσόγειο με το Κανάλ ντυ Μιντί. Ο ποταμός έχει μήκος 575 χιλιόμετρα, ενώ ο ποταμόκολπος Ζιρόντ περίπου 70 χιλιόμετρα. Κύριοι παραπόταμοι του Γαρούνα είναι οι Αριέζ, Ταρν και Λοτ, ενώ λίγο μετά το Μπορντώ, δέχεται τα νερά του Ντορντόν και μαζί σχηματίζουν το Ζιρόντ. Ο ποταμός είναι σημαντικός για την ακτοπλοΐα, καθώς επιτρέπει σε μεγάλα πλοία να φτάνουν μέχρι το Μπορντώ, ενώ μέσω του Κανάλ ντυ Μιντί μικρά πλοία μπορούν να φτάνουν μέχρι τη Μεσόγειο.
ΦΚ Τσεαχλάου Πιάτρα Νέαμτς

Η ΦΚ Τσεαχλάου Πιάτρα Νέαμτς είναι μια ρουμανική, ποδοσφαιρική ομάδα από την πόλη Πιάτρα Νέαμτς. Ιδρύθηκε στις 20 Οκτωβρίου 1919. Έδρα της ομάδας είναι το Stadionul Ceahlăul, χωρητικότητας 18000 θεατών. Συμμετέχει στο Πρωτάθλημα ποδοσφαίρου Ρουμανίας.
ΦΚ Νίστρου Οτάτσι

Η ΦΚ Νίστρου Οτάτσι είναι μια μολδαβική ποδοσφαιρική ομάδα. Συμμετέχει στο Πρωτάθλημα ποδοσφαίρου Μολδαβίας. Ιδρύθηκε στις 17 Αυγούστου 1953. Έδρα της ομάδας είναι το Călărăşăuca, χωρητικότητας 2000 θεατών.
Βέστρα Φρέλουντα ΙΦ

Η Βέστρα Φρέλουντα ΙΦ είναι μια σουηδική ποδοσφαιρική ομάδα από το Γκέτεμποργκ. Η ομάδα έχει συμμετάσχει 10 φορές στο Πρωτάθλημα ποδοσφαίρου Σουηδίας. Συμμετέχει στην Division 3 Nordvästra Götaland. Έδρα της ομάδας είναι το Ruddalens IP, χωρητικότητας 3700 θεατών. Ιδρύθηκε το 1930.
ΦΚ Σπαρτάκ Γερεβάν

Η ΦΚ Σπαρτάκ Γερεβάν' ήταν μια αρμενική, ποδοσφαιρική ομάδα από την πόλη Γερεβάν. Η ομάδα αγωνιζόταν στο Πρωτάθλημα ποδοσφαίρου Αρμενίας. Παλαιότερα ήταν γνωστή ως "FC Araks-Impeks Yerevan". Είχε ιδρυθεί το 2001, όταν απέκτησε τα δικαιώματα της Αράκς Αραράτ ΦΚ, η οποία διαλύθηκε λόγω οικονομικών προβλημάτων. Στη συνέχεια άλλαξε το όνομα της σε ΦΚ ΣΠαρτάκ Γερεβάν. Το 2003 η ομάδα διαλύθηκε και οι ποδοσφαιριστές της μετακινήθηκαν στην ΦΚ Μπάναντς.

Κατηγορία:Ιδρύσεις ποδοσφαιρικών ομάδων το 2001
1. ΦΚ Πρίμπραμ

Η 1. ΦΚ Πρίμπραμ (τσεχ. "1. FK Příbram a.s.", ως το 2008 Μαρίλα Πρίμπραμ) είναι μια τσεχική ποδοοσφαιρική ομάδα από το Πρίμπραμ, που ιδρύθηκε το 1928. Αποτελεί νομικά διάδοχο της ιστορικής Ντούκλα Πράγας, ομάδας με 11 εθνικούς τίτλους μεταξύ 1953 και 1982, μια που προέκυψε από συγχώνευση της Ντούκλα Πράγας με τη ΦΚ Πρίμπραμ ("FC Příbram") και τη δημιουργία της "ΦΚ Ντούκλα" ("FC Dukla"), που μετά από αρκετές αλλαγές ονομάτων πήρε το σημερινό της όνομα. Συμμετέχει στην πρώτη κατηγορία Τσεχίας. Έδρα της ομάδας είναι το Να Λιτάφτσε, χωρητικότητας 9100 θεατών.
Ισμέτπασα Σταντιουμού

Το Ισμέτπασα Σταντιουμού (τουρκικά: "İsmetpaşa Stadyumu") είναι γήπεδο πολλαπλών χρήσεων στο Ιζμίτ της Τουρκίας. Χρησιμοποιείται σχεδόν αποκλειστικά για την διεξαγωγή ποδοσφαιρικών αναμετρήσεων, ενώ φιλοξενεί τους εντός έδρας αγώνες της Κοτσαελίσπορ. Το γήπεδο έχει χωρητικότητα της τάξεως των 12.710 θεατών, ενώ ανεγέρθηκε το 1978. Έχει λάβει την ονομασία του από τον μεγάλο Τούρκο πολιτικό Ισμέτ Ινονού.
Αγιάς Μεχμέτ Πασάς

Ο Αγιάς Μεχμέτ Πασάς (1483 - 1539) (τούρκικα:Ayas Mehmed Paşa) ήταν Οθωμανός πολιτικός. 

Γεννήθηκε κοντά στην Αυλώνα της Αλβανίας. Ήταν ένας Αλβανός από το Δέλβινο στην Αλβανία και ήταν μεγάλος βεζίρης της Οθωμανικής Αυτοκρατορίας(1536-1539).Ο πατέρας του ήταν από την πόλη της Σκόδρας, στο βόρειο τμήμα της Αλβανίας, και η μητέρα του ήταν από την Αυλώνα, στη νότια Αλβανία.Έγινε μεγάλος βεζίρης το 1536, μετά την εκτέλεση του Πάργαλη Ιμπραήμ Πασά και διατήρησε αυτή τη θέση μέχρι το θάνατό του το 1539.Μετά τον θανατό του Μεγάλος Βεζίρης έγινε ο Λουτφί Πασάς.Ήταν σύζυγος της Μπεϊχάν Σουλτάν,αδελφής του Σουλτάνου Σουλεϊμάν Α' του Μεγαλοπρεπή.
Σταυροφορία του 1101

Η Σταυροφορία του 1101 ήταν μια μικρής κλίμακας Σταυροφορία που ξεκίνησε το Σεπτέμβριο του 1100 από την Ιταλία, μετά την επιτυχία που σημείωσε η Α' Σταυροφορία, αποτελούμενη κυρίως από Λομβαρδούς. Επικεφαλής της ήταν ο αρχιεπίσκοπος του Μιλάνου, Άνσελμος του Μπουί, ενώ στρατιωτικός αρχηγός θεωρούνταν ο Αλβέρτος, κόμης του Μπιαντράντε. Η συγκεκριμένη Σταυροφορία είχε πολύ λίγους εκπαιδευμένους στρατιώτες και το έμψυχο δυναμικό της αποτελούνταν κυρίως από τον απλό λαό. Ξεκίνησαν το φθινόπωρο του 1100, δια μέσου της κοιλάδας του Σάβου, διέσχισαν τα εδάφη του βασιλιά της Ουγγαρίας και πέρασαν στη Βυζαντινή Αυτοκρατορία. Εκεί διέπραξαν λεηλασίες και καταστροφές, ενώ μπήκαν και στην Κωνσταντινούπολη, φθάνοντας ως τους κήπους των αυτοκρατορικών ανακτόρων στις Βλαχέρνες. Μετά από αυτούς τους μεγάλους διαξιφισμούς ο Ρευμόνδος Δ΄, κόμης της Τουλούζης και ένας από τους αρχηγούς της Α' Σταυροφορίας, ο οποίος είχε μεγάλο κύρος ανάμεσα στους σταυροφόρους, αποκατέστησε τις σχέσεις των αρχηγών με τον αυτοκράτορα Αλέξιο Α', και έπεισε τον όχλο να περάσει στην απέναντι όχθη του Βοσπόρου.

Καθώς γίνονταν αυτά στην Κωνσταντινούπολη, πολλοί Γάλλοι ιππότες, υπό την ηγεσία του Στέφανου, κόμη της Βουργουνδίας και του επισκόπου της Σουασόν Ούγου του Πιερφόν, αφού διέσχισαν την Ιταλία και την Αδριατική έφθασαν στις αρχές Μαΐου του 1101 στην Κωνσταντινούπολη. Σε κάποιο σημείο της διαδρομής τους ενώθηκε μαζί τους και μια μικρή ομάδα Γερμανών. Αφού ενώθηκαν με τους Λομβαρδούς στη Νικομήδεια, ξεκίνησαν το ταξίδι τους προς το νότιο τμήμα της Μικράς Ασίας τις τελευταίες ημέρες του Μαΐου.

Σκοπός της σταυροφορίας ήταν να ανοιχθεί ένα πέρασμα για τους Αγίους Τόπους μέσω της Μικράς Ασίας. Μετά όμως από μια αψιμαχία στο στρατόπεδο των σταυροφόρων, αποφασίστηκε να προχωρήσουν προς τα ανατολικά και συγκεκριμένα προς το φρούριο της Νεοκαισάρειας (Νικσάρ) με σκοπό την απελευθέρωση του Βοημούνδου, ενός από τους αρχηγούς της Πρώτης Σταυροφορίας που είχε αιχμαλωτιστεί από τους Σελτζούκους Τούρκους.

Κατέκτησαν την Άγκυρα στα μέσα του Ιουνίου και στη συνέχεια κινήθηκαν δια μέσου της Γκάγγρας, στην οποία έφθασαν στις αρχές Ιουλίου. Δεν μπόρεσαν να καταλάβουν την πόλη και έτσι αναγκάστηκαν να συνεχίσουν το ταξίδι τους. Λόγω της δυσκολίας του ταξιδιού αποφάσισαν να κινηθούν βόρεια, προς το φρούριο της Κασταμονής. Καθ' οδόν δέχονταν διάφορες επιθέσεις από τους Σελτζούκους, με αποτέλεσμα να αποδυναμωθούν. Θεώρησαν, τότε, πως καλύτερο ήταν να αλλάξουν πορεία για ακόμη μια φορά και να κινηθούν πάλι προς τα ανατολικά, με τελικό στόχο να φτάσουν στο φρούριο της Νικσάρ. Περνώντας τον ποταμό Άλυ βρέθηκαν αντιμέτωποι με το στρατό των Τούρκων. Κατά τη Μάχη του Μερσιβάν, που διήρκεσε αρκετές μέρες, οι Λομβαρδοί αποδεκατίστηκαν, οι Γάλλοι και οι Γερμανοί λιποτάκτησαν και οι αρχηγοί της Σταυροφορίας διέφυγαν, εγκαταλείποντας τους υπόλοιπους, όταν κυριεύθηκε το στρατόπεδο των Σταυροφόρων. Όσοι επιζήσαντες σταυροφόροι μπόρεσαν και ξέφυγαν, πήραν το δρόμο της επιστροφής.
Κύπελλο Ιντερτότο ΟΥΕΦΑ 2008

Το Κύπελλο Ιντερτότο ΟΥΕΦΑ 2008 ήταν το τελευταίο τουρνουά του Κυπέλλου Ιντερτότο ΟΥΕΦΑ, του 14ου υπό την αιγήδα της UEFA και του 3ου με την νέα μορφή της διοργάνωσης. Διεξήχθησαν τρεις γύροι και 11 ομάδες προκρίθηκαν στο δεύτερο προκριματικό γύρο του Κυπέλλου ΟΥΕΦΑ 2008-2009. Η κλήρωση έγινε στη Νιόν της Ελβετίας στις 21 Απριλίου 2008. Τελική νικήτρια της διοργάνωσης ήταν η Σπόρτινγκ Κλούμπε ντε Μπράγκα.
Θέμος Ανδρεόπουλος

Ο Θέμος Ανδρεόπουλος (Αθήνα 1917-1996) ήταν Έλληνας ζωγράφος, σχεδιαστής εικονογραφημένων εκδόσεων και εκδότης ο ίδιος, παιδικών περιοδικών. Εργάσθηκε με πολλά περιοδικά («"Ρομάντσο"», «"Εικόνες"» κ.α.) και εφημερίδες της εποχής του.

Απόφοιτος της Ανώτατης Σχολής Καλών Τεχνών της Αθήνας στο εργαστήριο του Ουμβ. Αργυρού, ο Ανδρεόπουλος ήταν το μικρότερο από τα πέντε παιδιά της οικογένειάς του. Το πρώτο του σκίτσο δημοσιεύθηκε στο περιοδικό «"Εβδομάς"» το 1937, ενώ το 1950 εξέδωσε το εικονογραφημένο περιοδικό «"Ταμ-Ταμ"», που ήταν το πρώτο στα χρονικά αμιγώς ελληνικό περιοδικό με Κόμικς.

Ακολούθησαν πολλές άλλες εκδόσεις του, με πιο χαρακτηριστικές τα «"Κινηματογραφικά Εικονογραφημένα"» (1957), ΤΟ «Πάνθεον Αριστουργημάτων» (1960) κ.α. Παράλληλα, ο Ανδρεόπουλος συνεργάσθηκε με τον Π. Στρατίκη στην έκδοση των ιστορικών περιοδικών Μικρός Σερίφης, «"Μικρός Κάου-Μπόϋ"» και «"Μικρός Αρχηγός"», στα οποία είχε αναλάβει την αποκλειστική εικονογράφηση. Σχέδιά του δημοσιεύθηκαν και στα έντυπα «"Ελληνόπουλο"», «"Μικρός Ήρως"», «"Τζόε Ντικ"» κλπ.
Στάδιο Ντέλλε Άλπι

Το Στάδιο Ντέλλε Άλπι (ιταλικά: Stadio delle Alpi) ήταν ποδοσφαιρικό και αθλητικό στάδιο στο Τορίνο της Ιταλίας και αποτελούσε την έδρα της Γιουβέντους και της Τορίνο από το 1990 ως το 2006. Στα ελληνικά το όνομα του σταδίου σημαίνει "Στάδιο των Άλπεων", λόγω της κοντινής απόστασης των Άλπεων από το Τορίνο. Το γήπεδο κατεδαφίστηκε το 2006 και στη θέση του χτίστηκε το Στάδιο Γιουβέντους, που εγκαινιάστηκε το 2011.

Σχεδιάστηκε από το Studio Hutter, ενώ χτίστηκε για να φιλοξενήσει αγώνες του Μουντιάλ 1990 και να αντικαταστήσει το «γηρασμένο» Ολυμπιακό Στάδιο Τορίνου. Η χωρητικότητα του σταδίου αρχικά έφτανε στις 69.041, όμως η ανάγκη συμμόρφωσης με τις προδιαγραφές της FIFA μείωσε την χωρητικότητα σε 67.229.
Ηρακλής Ντούσιας

Ο Ηρακλής Ντούσιας (1914-1982) ήταν Δήμαρχος Πρέβεζας από το Νοέμβριο του 1977 ως τις 31 Δεκεμβρίου 1978.
Σοσιαλδημοκρατικό Κόμμα της Κροατίας

Το Σοσιαλδημοκρατικό Κόμμα της Κροατίας (κροατ. "Socijaldemokratska partija Hrvatske") είναι Κροατικό πολιτικό κόμμα και το μεγαλύτερο κόμμα της κεντροαριστεράς στη χώρα. Είναι το ένα από τα δύο μεγαλύτερα σύγχρονα πολιτικά κόμματα της χώρας μαζί με την κεντροδεξιά Κροατική Δημοκρατική Ένωση. Το κόμμα είναι το μεγαλύτερο του κυβερνώντος Συνασπισμού Κουκουρίκου.

Το κόμμα βρέθηκε για πρώτη φορά στην κυβέρνηση ύστερα από τις εκλογές του 2000 και σχημάτισε κυβέρνηση συνεργασίας με επικεφαλής τον Ίβιτσα Ράτσαν. Αφότου έχασε τις εκλογές του 2003, το κόμμα βρέθηκε στην αντιπολίτευση όπου και παρέμεινε μέχρι τις εκλογές του 2011, όπου το κόμμα κέρδισε 61 από τις συνολικά 151 έδρες του Κοινοβουλίου της Κροατίας, καθιστώντας το ως το μεγαλύτερο κόμμα στο κοινοβούλιο. Ο ηγέτης του κόμματος Ζόραν Μιλάνοβιτς διετέλεσε πρωθυπουργός της Κροατίας μέχρι τις 22 Ιανουαρίου 2016.
Πολυτεχνίτης και ερημοσπίτης

Πολυτεχνίτης και ερημοσπίτης είναι ελληνική κινηματογραφική κωμική ταινία του 1963, σε παραγωγή Καραγιάννης - Καρατζόπουλος και σε σκηνοθεσία Αλέκου Σακελλάριου. Το έργο αποτελεί την κινηματογραφική μεταφορά, του θεατρικού έργου, με το ίδιο όνομα, σε σενάριο Χρήστου Γιαννακόπουλου. Το σενάριο της ταινίας το επιμελήθηκε ο Σακελλάριος με τον Γιαννακόπουλο. Στην ταινία πρωταγωνιστεί ο Θανάσης Βέγγος, με μία πλειάδα μεγάλων ηθοποιών της εποχής: Μαρίκα Κρεββατά, Γιώργος Γαβριηλίδης, Νίκη Λινάρδου, Γιάννης Βογιατζής κ.ά. 

Ο Θανάσης Βέγγος υποδύεται έναν φτωχό επαρχιώτη που έρχεται στην Αθήνα αναζητώντας δουλειά κι επειδή έχει μεγάλη ανάγκη δέχεται όποια δουλειά του προσφέρουν, από σερβιτόρος και φωτογράφος μέχρι βοηθός φαρμακοποιού και διαιτητής αγώνων πυγμαχίας. Δυστυχώς για τον ίδιο δεν καταφέρνει να στεριώσει πουθενά και βιώνοντας κωμικοτραγικές καταστάσεις στο τέλος αναγκάζεται να επιστρέψει στο χωριό του.
Waiting for the Sun

Waiting for the Sun είναι ο τρίτος στούντιο δίσκος του αμερικανικού ροκ συγκροτήματος The Doors, ο οποίος ηχογραφήθηκε από τα τέλη του 1967 μέχρι τον Μάιο του 1968 και κυκλοφόρησε στις 11 Ιουλίου της ίδιας χρονιάς. Ο δίσκος, όπως αναγνώρισε και ο ντράμερ του συγκροτήματος Τζον Ντένσμορ, υπέφερε από το λεγόμενο "σύνδρομο του τρίτου άλμπουμ", δηλαδή τη δυσκολία ενός συγκροτήματος να έχει ένα απόθεμα πολύ καλών συνθέσεων, ικανό να γεμίσει έναν τρίτο στη σειρά δίσκο. Αυτό ήταν κάτι που είχε επισημανθεί και από την κριτική της εποχής. Επανεκδόθηκε για πρώτη φορά σε ψηφιακή μορφή (CD) το 1988.
Γιασίν Μουταουακίλ

Ο Γιασίν Μουταουακίλ (γεννημένος στις 18 Ιουλίου 1986) είναι Γάλλος ποδοσφαιριστής με καταγωγή από το Μαρόκο, ο οποίος αγωνίζεται αυτό τον καιρό για λογαριασμό της Πόρτσμουθ. Αγωνίζεται ως δεξιός μπακ, ενώ έχει εκπροσωπήσει την Γαλλία στις ηλικιακές κατηγορίες U-19 και U-21.
Μαξίμ Ζος

Ο Μαξίμ Ζος (γεννημένος στις 21 Μαρτίου 1987 στο Σαιν-Κεντάν) είναι Γάλλος ποδοσφαιριστής, ο οποίος αγωνίζεται για λογαριασμό του Πανθρακικού στην θέση του κεντρικού αμυντικού.

Ο Ζος ήταν μέλος της ομάδας της Εθνικής Γαλλίας U17 που κατέκτησε το Ευρωπαϊκό Πρωτάθλημα U17 του 2004.
Τζέισον Χαλντέιν

Ο Τζέισον Χαλντέιν (αγγλ.: Jason Haldane, γεννημένος στις 23 Ιουλίου 1971), είναι Άγγλος με καναδέζικη υπηκοότητα παλαίμαχος διεθνής πετοσφαιριστής, ο οποίος αγωνιζόταν ως ακραίος.
Λοχ Νες

thumb|250px|H λίμνη με το κάστρο Άρκχαρτ στο προσκήνιο

Η Λοχ Νες (αγγλικά: "Loch Ness") είναι μεγάλη, βαθιά λίμνη γλυκού νερού στα Χάιλαντς της Σκωτίας η οποία βρίσκεται περίπου 37 χιλιόμετρα ( 23 μίλια) νοτιοδυτικά του Ινβερνές. Η επιφάνειά της είναι 15,8 μέτρα πάνω από το επίπεδο της θάλασσας. Η Λοχ Νες είναι περισσότερο γνωστή για κάποιες υποτιθέμενες εμφανίσεις του Τέρατος του Λοχ Νες. Η λίμνη συνδέεται με το νότιο άκρο του ποταμού Όιχ και ένα τμήμα το κανάλι καλεντόνιαν με το Λοχ Όιχ. Στο βόρειο άκρο υπάρχουν τα στενά της Μπόνα τα οποία καταλήγουν στο Λοχ Ντόχφορ, το οποίο τροφοδοτεί τον ποταμό Νες και ένα άλλο τμήμα του καναλιού στο Ινβερνές. Είναι μια σειρά αλληλένδετων, σκοτεινών σωμάτων νερού στη Σκωτία. Η ορατότητα του νερού είναι εξαιρετικά χαμηλή λόγω της υψηλής περιεκτικότητας σε τύρφη στο περιβάλλον έδαφος.

Η Λοχ Νες είναι η δεύτερη μεγαλύτερη λίμνη της Σκωτίας όσον αφορά την έκταση επιφάνειας, με έκταση 56,4 τετραγωνικά χιλιόμετρα, μετά την Λοχ Λόμοντ, αλλά λόγω του μεγάλου βάθους της, είναι η μεγαλύτερη σε όγκο. Το μέγιστο βάθος της είναι 230 μέτρα, κάνοντάς την τη δεύτερη βαθύτερη λίμνη στη Σκωτία μετά από τη Λοχ Μόραρ. Περιέχει περισσότερο γλυκό νερό απ 'όλες τις λίμνες στην Αγγλία και την Ουαλία μαζί, και είναι το μεγαλύτερο σώμα νερού στο ρήγμα Γκρέιτ Γκλεν, το οποίο εκτείνεται από το Ινβερνές στα βόρεια μέχρι το Φορτ Γουίλιαμ νότια.
Τζεφ Στορκ

Ο Τζεφ Στορκ (γεννημένος στις 8 Ιουλίου 1960) είναι Αμερικανός παλαίμαχος διεθνής πετοσφαιριστής. Έχει ύψος 193εκ και αγωνιζόταν στη θέση του πασαδόρου.
Σιμόν Τίσερ

Ο Σιμόν Τίσερ (24 Απριλίου 1982, Μουτλάγκεν, Γερμανία) είναι Γερμανός πρώην διεθνής πετοσφαιριστής. Έχει ύψος 1.94 μ. και αγωνίζόταν ως πασαδόρος.
Αντρέ Γκασκάρ

Ο Αντρέ Γκασκάρ είναι πρώην Γάλλος ποδοσφαιριστής, ο οποίος γεννήθηκε στις 16 Νοεμβρίου 1890 στο Αζάν και απεβίωσε στις 16 Οκτωβρίου 1969 στη Μασσαλία. Ο παίκτης αυτός πέρασε το μεγαλύτερο μέρος της καριέρας του αγωνιζόμενος για λογαριασμό των Σετ και Μαρσέιγ.
Ουίλιαμ Γκούντισον

Ο Ουίλιαμ Γκούντισον (αγγλικά: William Goodison ή Goodisson) (1785-1836) ήταν στρατιωτικός γιατρός. Γεννήθηκε το 1785 στην επαρχία Γουίκλοου (Wicklow) της ανατολικής Ιρλανδίας, η οποία υπαγόταν τότε στη Μεγάλη Βρετανία. Ο συνονόματος πατέρας του ήταν φαρμακοποιός και παρότρυνε τον γιο του να σπουδάσει υπό τον καθηγητή Ώστιν (Austin) του Trinity College του Δουβλίνου. Ο Ουίλιαμ Γκούντισον άρχισε τις σπουδές του στο Trinity College το 1801, σε ηλικία 16 ετών, και τις ολοκλήρωσε την άνοιξη του 1807 με την απόκτηση πτυχίου B.A. (Bachelor of Arts). Κατατάχθηκε στο ιατρικό σώμα του στρατού της Μεγάλης Βρετανίας την 23 Αυγούστου 1810. Υπηρέτησε ως υπίατρος στο 75 Σύνταγμα Πεζικού από την κατάταξή του στον στρατό μέχρι την 4 Μαρτίου 1824, οπόταν τέθηκε σε εφεδρεία και μετατάχθηκε στο 25 Σύνταγμα Ελαφρού Ιππικού, στο οποίο υπηρέτησε μέχρι τον θάνατό του, τον Αύγουστο του 1836.

Το 75 Σύνταγμα Πεζικού του βρετανικού στρατού προωθήθηκε, την 14 Ιουλίου 1814, στα Ιόνια νησιά, μετά την de facto υπαγωγή της Κέρκυρας στους Άγγλους. Ο νεαρός, τότε, γιατρός Ουίλιαμ Γκούντισον υπηρέτησε στα Μελίκια της Λευκίμμης, στη νότια Κέρκυρα και μελέτησε από κοντά τα συμπτώματα της πανώλης και του διαλείποντος πυρετού, επιδημιών που είχαν εμφανιστεί στη Μάλτα το 1814 και εξαπλώθηκαν στα Επτάνησα το 1815 και 1816. Τα πρώτα αποτελέσματα της έρευνάς του δημοσιεύθηκαν, το 1817, στο ιατρικό επιστημονικό περιοδικό "The Doublin Hospital Reports".

Στη διάρκεια της στρατιωτικής του υπηρεσίας στην Κέρκυρα και τα Ιόνια νησιά, εκμεταλλεύθηκε την παραμονή του σε αυτά και συνέκρινε την τοπογραφία τους με τις περιγραφές της "Οδύσσειας" του Ομήρου, καθώς και άλλων συγγραμμάτων αρχαίων και συγχρόνων του συγγραφέων. Ως αποτέλεσμα, συνέγραψε μια "Ιστορική και Τοπογραφική πραγματεία περί των νήσων Κερκύρας, Λευκάδος, Κεφαλληνίας, Ιθάκης και Ζακύνθου, μετά σημειώσεων περί του χαρακτήρος, των τρόπων και εθίμων των Επτανησίων", την οποία ολοκλήρωσε κατά τη διάρκεια της παραμονής του στο Γιβραλτάρ και δημοσίευσε, με τον ίδιο τίτλο, τον Οκτώβριο του 1822 στο Λονδίνο. Κριτικές για το βιβλίο του δημοσιεύτηκαν το 1822 και 1823.
Ρίλεϊ Σάλμον

Ο Ρίλεϊ Σάλμον (γεννημένος 2 Ιουλίου 1976) είναι Αμερικανός διεθνής πετοσφαιριστής. Έχει ύψος 197εκ και αγωνίζεται ως διαγώνιος.
Ριντ Πρίντι

Ο Ουίλιαμ Ριντ Πρίντι (γεννημένος 1 Οκτωβρίου 1977) είναι Αμερικανός διεθνής πετοσφαιριστής. Έχει ύψος 193εκ και αγωνίζεται ως ακραίος.
Δημήτρης Σουλτανόπουλος

Ο Δημήτρης Σουλτανόπουλος (γενν. 3 Σεπτεμβρίου 1981, Αθήνα), είναι Έλληνας διεθνής πετοσφαιριστής. Έχει ύψος 2,01 μ. και αγωνίζεται ως κεντρικός στην ομάδα του Ολυμπιακού Πειραιώς.
Ερνάρδο Γκόμες

Ο Ερνάρδο Γκόμες (ισπανικά: "Ernardo Gómez", γεννημένος στις 30 Ιουλίου 1982) είναι διεθνής πετοσφαιριστής με καταγωγή από τη Βενεζουέλα. Έχει ύψος 1.95 μ. και αγωνίζεται ως διαγώνιος.
Χρήστος Βολουδάκης

Ο Χρήστος Βολουδάκης (Αθήνα, 13 Φεβρουαρίου 1988) είναι Έλληνας επαγγελματίας πετοσφαιριστής. Έχει ύψος 180 cm και αγωνίζεται στη θέση του λίμπερο.
Μπιλ Τουιλομά

Ο Μπιλ Τουιλομά είναι διεθνής Νεοζηλανδός ποδοσφαιριστής, γεννημένος στις 27 Μαρτίου 1995. Αγων΄ζιεται στην θέση του αμυντικού για λογαριασμό της Ολιμπίκ Μαρσέιγ.
Βασίλης Κουρνέτας

Ο Βασίλης Κουρνέτας (γεννημένος στις 2 Αυγούστου 1976) είναι Έλληνας πρώην διεθνής πετοσφαιριστής που συνέδεσε το όνομα του με τη φανέλα του Ολυμπιακού αλλά και με τις επιτυχίες του Π.Α.Ο.Κ. την περίοδο 2014-2016. Έχει ύψος 1.91 μ. και αγωνιζόταν στη θέση του πασαδόρου.
Άνω Αχαΐα

Η Άνω Αχαΐα είναι χωριό του δήμου Δυτικής Αχαΐας στην βόρεια Πελοπόννησο.

Βρίσκεται χτισμένο σε μια πεδινή περιοχή σε υψόμετρο μεταξύ 50-60 μέτρων από την επιφάνεια της θάλασσας και απέχοντας μέσω του τοπικού οδικού δικτύου περίπου 5 χιλιόμετρα νότια της κωμόπολης της Κάτω Αχαΐας (Αχαγιά) και 3 χιλιόμετρα δυτικά από το κεφαλοχώρι Λουσικά.

Κατά την απογραφή του 2011, το χωριό είχε πληθυσμό 229 κάτοικους.
Lada Niva

Το Lada Niva (επίσημος κωδικός εργοστασίου: VAZ 2121) είναι μικρομεσαίο εκτός δρόμου αυτοκίνητο SUV με μόνιμη τετρακίνηση, που κατασκευάζεται από τη ρωσική αυτοκινητοβιομηχανία AvtoVAZ / Lada, από τις 5 Απριλίου 1977 έως σήμερα. Χρονολογικά, υπήρξε το πρώτο εκτός δρόμου αυτοκίνητο μαζικής παραγωγής με αμάξωμα μονοκόκ, δηλαδή ενιαίο δομικό σύνολο, γνωστό και ως αυτοφερόμενο, καθώς και το πρώτο εκτός δρόμου με ανεξάρτητη ανάρτηση εμπρός, ιδιότητες που σήμερα υιοθετούνται από όλα σχεδόν τα crossover SUV αυτοκίνητα. Ως αποτέλεσμα, θεωρείται συχνά ως πρόγονος των σημερινών αυτοκινήτων της κατηγορίας αυτής.
Slappy

Το "Slappy" είναι το δεύτερο EP της αμερικάνικης πανκ ροκ μπάντας Green Day. Κυκλοφόρησε μέσα στο καλοκαίρι του 1990 από την Lookout! Records. Μετά την κυκλοφορία του, κυκλοφόρησε σε χρωματιστό βινύλιο σε περιορισμένη διαθεσιμότητα.Ο Μπίλι Τζο Άρμστρονγκ δήλωσε ότι με το EP αυτό οι Green Day άρχισαν να βρίσκουν τον ήχο τους.

Και τα τα τέσσερα κομμάτια του δίσκου συμπεριλήφθηκαν στη συλλογή 1,039/Smoothed Out Slappy Hours το 1991

Ηχογραφήθηκε μέσα σε λίγες ώρες στις 20 Απριλίου του 1990 στο Art of Ears Studio.

Το "Why Do You Want Him?" είναι το πρώτο τραγούδι που έγραψε ο Άρμστρονγκ, σε ηλικία 14 ετών.

Το "409 in Your Coffeemaker" ηχογραφήθηκε ξανά για τις ανάγκες του "Dookie". Αν και δεν συμπεριλήφθηκε στο δίσκο, μπορεί να βρεθεί στην βρετανική έκδοση του single για το "Basket Case". Ο Άρμστρονγκ έχει επίσης δηλώσει ότι το "409 in Your Coffeemaker" είναι το αγαπημένο του τραγούδι από το "Slappy".
Saab 9000

Το Saab 9000 ήταν ένα μεσαίο πολυτελές αυτοκίνητο της κατηγορίας Ε, που κατασκευάστηκε από τη σουηδική αυτοκινητοβιομηχανία Saab, από τον Σεπτέμβριο του 1984 έως τις 6 Μαΐου 1998. Συνολικά παρήχθησαν 503.087 αντίτυπα σειράς 9000. Αντικαταστάθηκε τον Αύγουστο του 1997 από το Saab 9-5.

Αν και το συνολικό μήκος του 9000 ήταν λίγο μικρότερο από αυτό του Saab 900, ωστόσο το 9000 είχε μεγαλύτερο μεταξόνιο και καλύτερους εσωτερικούς χώρους από το 900.
Lancia 037

Το Lancia 037 (Tipo 151), γνωστό και ως Lancia Rally 037 και Lancia Rally (ενίοτε και ως Lancia-Abarth 037 από τον κωδικό του πρότζεκτ SE037 της Abarth κατά τη σχετική συνεργασία, που είχε ξεκινήσει από τον Ιούλιο του 1980) ήταν ένα σπορ αυτοκίνητο που κατασκευάστηκε από την ιταλική αυτοκινητοβιομηχανία Lancia, από το 1982 έως το 1983, αρχικά ως αγωνιστικό του Group B και λίγο αργότερα ως νόμιμο αυτοκίνητο παραγωγής.

Σχεδιάστηκε έτσι ώστε να συμμορφώνεται στους κανονισμούς έγκρισης της FIA της τότε εποχής, που υποχρέωναν τους κατασκευαστές αγωνιστικών αυτοκινήτων να κατασκευάζουν τουλάχιστον 200 αυτοκίνητα παραγωγής ετησίως για κάθε αγωνιστικό μοντέλο που συμμετείχε σε αγώνες.
Εκβολές της Ζιρόντ

μικρογραφία|right|Ο Γαρούνας και ον Ντορντόν συμβάλλουν για να δημιουργήσουν τις εκβολές της Ζιρόντ
Οι Εκβολές της Ζιρόντ ή Ζιρόντ (Γαλλικά: Gironde, οξιτανικά : Gironda) είναι εκβολή-ποταμόκολπος της νοτιοδυτικής Γαλλίας της οποίας τα ύδατα βρέχουν δύο περιοχές: την Ακουιτανία (νομός Ζιρόντ με το Μπλαγιέ στη δεξιά όχθη και το Μεντόκ στην αριστερή όχθη) και την Πουατού-Σαράντ (Σαράντ-Μαριτίμ).

Η Ζιρόντ είναι κοινή εκβολή δύο ποταμών: του Γαρούνα και του Ντορντόν που ενώνουν τα νερά τους στο Μπεκ ντ'Αμπέ. Έχει δώσει το όνομά της στον νομό της Ζιρόντ.

Έχει μήκος 75 χιλιόμετρων και πλάτος 12 χιλιόμετρων στο στόμιό της, όντας η ευρύτερη εκβολή της Ευρώπης αφού καλύπτει έκταση τα 635 τ.χλμ.
Ερνστ Όππλερ

Ο Ερνστ Όππλερ (γερμ. "Ernst Oppler," 9 Σεπτεμβρίου 1867 - 1 Μαρτίου 1929) ήταν Γερμανός ζωγράφος και χαράκτης.
Σον

Η Σον ή Άραρ (γαλλ.Saône, λατιν. Arar) είναι ποταμός της ανατολικής Γαλλίας, δεξιός παραπόταμος του Ροδανού. Πηγάζει ανάμεσα στο Οροπέδιο Λανγκρ και στα Βόσγια Όρη, διασχίζει τις πόλεις Γκραι, Σαλόν και Μακόν και καταλήγει στον Ροδανό στην περιοχή της Λυών. Μέσω διωρύγων συνδέεται με τα ποτάμια συστήματα του Λίγηρα, του Σηκουάνα και του Ρήνου. Έχει μήκος 784 χιλιόμετρα.
Αντούρ

Ο Αντούρ (γαλλ. Adour, βασκ. Aturri, οξιτ. Ador) είναι ένας ποταμός της Γαλλίας που αποσυραγγίζει τα κεντρικά Πυρηναία και την νοτιοδυτική Ακουιτανία. Έχει μήκος 335 χιλιόμετρα και λεκάνη απορροής 1500 τετραγωνικά χιλιόμετρα .Εκβάλλει στον Ατλαντικό Ωκεανό
Ντορντόν

Ο Ντορντόν είναι ποταμός της Γαλλίας που πηγάζει από το Πυΐ ντε Σανσύ, μία κορυφή του Μασίφ Σαντράλ (1.886 μέτρα). Συμβάλλει στον Γαρούνα για να σχηματίσουν μαζί τις εκβολές της Ζιρόντ που οδηγούν στον Ατλαντικό Ωκεανό, αφού διασχίσει τον νομό Ντορντόν και ένα μέρος της Ζιρόντ, στην λεκάνη της Ακουιτανίας.

Η κοιλάδα του Ντορντόν χαρακτηρίζεται ως χώρα της τέχνης και της ιστορίας στον νομό Λο. Το 2012, ολόκληρη η λεκάνη απορροής του χαρακτηρίστηκε ως καταφύγιο βιόσφαιρας από την UNESCO.
Στάδιο Εθνικού Άχνας

Το Στάδιο Εθνικού Άχνας είναι ένα στάδιο πολλαπλών χρήσεων στο Δασάκι Άχνας, Κύπρος. Χρησιμοποιείται για ποδοσφαιρικούς αγώνες και είναι η έδρα του Εθνικού Άχνας. Έχει χωρητικότητας 7000 θεατών και κατασκευάστηκε το 1976.
Κόλπος του Λέοντα

Ο Κόλπος του Λέοντα (Γαλλικά: "golfe du Lion", Ισπανικά: "golfo de León", Οξιτανικά: "golf del/dau Leon", Καταλανικά: "golf del Lleó", Μεσαιωνικά Λατινικά: "sinus Leonis, mare Leonis", Κλασσικά Λατινικά: "sinus Gallicus") είναι ένας μεγάλος κόλπος της ακτογραμμής του Λανγκντόκ-Ρουσιγιόν και της Προβηγκίας στην Γαλλία στην Μεσόγειο, εκτεινόμενος από τα σύνορα με την Καταλονία στα δυτικά μέχρι την Τουλόν.

Ο κύριος λιμένας του κόλπου είναι η Μασσαλία. Η Τουλόν είναι άλλο ένα σημαντικό λιμάνι. Η αλιευτική βιομηχανία στον κόλπο βασίζεται στον μπακαλιάρο ("Merluccius merluccius").

Οι κυριότεροι ποταμοί που εκβάλλουνν στον κόλπο είναι ο Τες, ο Τετ, ο Ωντ, ο Ορμπ, ο Ερώ, ο Βιντούρλ, και ο Ροδανός.
Armed and Dangerous

Το Armed and Dangerous είναι το πρώτο ΕΡ του αμερικάνικου thrash metal συγκροτήματος Anthrax, το οποίο κυκλοφόρησε τον Φεβρουάριο του 1985 μέσω της δισκογραφικής εταιρείας "Megaforce Records". Το 1992 επανεκδόθηκε σε μορφή CD με δύο επιπλέον κομμάτια.

Το τραγούδι ""Armed and Dangerous" περιλήφθηκε και στο άλμπουμ "Spreading the Disease" το οποίο κυκλοφόρησε μερικούς μήνες αργότερα. Το "Raise Hell" είναι το μοναδικό κομμάτι το οποίο υπάρχει αποκλειστικά στο ΕΡ, αφού το "God Save the Queen" είναι διασκευή στους Sex Pistols και τα δύο τελευταία κομμάτια είναι ζωντανές εκτελέσεις τραγουδιών του "Fistful of Metal" που συμπεριλήφθηκαν στο σινγκλ του "Soldiers of Metal"", το 1983.

Το 1998, το ΕΡ επανεκδόθηκε μαζί με το πρώτο άλμπουμ του συγκροτήματος.